Este una din cele mai des întâlnire confuzii în rândul agenților economici, și anume confuzia dintre ambalaj și deșeul de ambalaj. Orice agent economic poate fi generator de deșeuri de ambalaj, și are obligația de a le colecta selectiv și de a le preda unui colector autorizat. Ambalajele puse pe piață versus deșeurile generate în urma activității desfășurate de agentul economic nasc obligații diferite față de autoritățile de mediu astfel: - Introducerea pe piața națională a ambalajelor atrage după sine obligația de a cuantifica și centraliza greutatea de ambalaje introdusă, de a o raporta către Administrația pentru Fondul de Mediu (AFM) și de a plăti pentru a atinge obiectivele de reciclare pentru aceasta. - Deșeurile de ambalaj generate în urma activității se supun reglementărilor impuse de Ministerul Mediului și de Agenția de Protecție a Mediului (APM) și anume colectarea selectivă a acestora, predare către un colector autorizat și păstrarea și raportarea evidenței gestiunii deșeurilor la APM județean.